《为梁药亭题新得白水山人山水图歌》
清代·陈恭尹

白水山人癯如鹤，神姿虽妙形何弱。拂笺词翰势若流，对客清何复能谑。

最工图画懒莫比，十日不能成一水。姓氏而今作古人，诸公往往争遗纸。

梁君好事晚得兹，秋山一叠当茅茨。使我枕簟坐其下，当暑忽有清风来。

石高气骄苔藓黑，疏林索莫生寒色。心魂密与空谷幽，耳目顿觉群峰逼。

为谁画此空嶙峋，外无题识中无人。幸离俗手免毁裂，得入君家如有神。

即今大暑方如焚，安得此图化为真。清溪一曲无纤尘，与君高戴华阳巾。

作者简介：陈恭尹（1631 ～1700），字元孝，初号半峰，晚号独漉子，又号罗浮布衣，汉族，广东顺德县（今佛山顺德区）龙山乡人。著名抗清志士陈邦彦之子。清初诗人，与屈大均、梁佩兰同称岭南三大家。又工书法，时称清初广东第一隶书高手。有《独漉堂全集》，诗文各15卷，词1卷。